送林之奇少穎秀才往行朝
作者：呂本中
朝代：宋

paragraphs: 我爲福堂游，破屋占城市。
城中幾萬戶，所識一林子。
蓊然衆木中，見此真杞梓。
未爲棟梁具，且映風日美。
子之於爲學，其志蓋未已。
上欲窮經書，下考百代史。
發而爲文詞，一一當俊偉。
夫豈效鄙夫，念彼不念此。
今來赴行朝，學已優則仕。
窮通决有命，所願求諸已。
聖賢有明訓，不在於青紫。
丈夫出事君，邪正從此始。